**LIETUVOS RESPUBLIKOS APLINKOS MINISTRO**

**Į S A K Y M A S**

**DĖL LIETUVOS RESPUBLIKOS APLINKOS MINISTRO 2003 M. GRUODŽIO 24 D. ĮSAKYMO NR. 705 „DĖL STATYBOS TECHNINIO REGLAMENTO STR 2.02.01:2004 „GYVENAMIEJI PASTATAI“ PATVIRTINIMO“ PAKEITIMO IR 1998 M. GRUODŽIO 22 D. ĮSAKYMO NR. 276 „DĖL RESPUBLIKINIŲ STATYBOS NORMŲ „MIESTŲ IR GYVENVIEČIŲ SODYBOS“ RSN 151-92 TAIKYMO“ PAKEITIMO**

2004 m. kovo 23 d. Nr. D1-128

Vilnius

Vadovaudamasis Lietuvos Respublikos aplinkos ministerijos nuostatų, patvirtintų Lietuvos Respublikos Vyriausybės 1998 m. rugsėjo 22 d. nutarimu Nr. 1138 (Žin., 1998, Nr. [84-2353](https://www.e-tar.lt/portal/lt/legalAct/TAR.A3B226BB10B2); 2002, Nr. [20-766](https://www.e-tar.lt/portal/lt/legalAct/TAR.003BDFD5EFB1)), 11.5 punktu,

1. Pakeičiu statybos techninį reglamentą STR 2.02.01:2004 „Gyvenamieji pastatai“ (toliau – Reglamentas), patvirtintą Lietuvos Respublikos aplinkos ministro 2003 m. gruodžio 24 d. įsakymu Nr. 705 „Dėl statybos techninio reglamento STR 2.02.01:2004 „Gyvenamieji pastatai“ patvirtinimo“ (Žin., 2004, Nr. [23-721](https://www.e-tar.lt/portal/lt/legalAct/TAR.20B8999D0CC7)):

1.1. Reglamento 1 lentelę išdėstau taip:

„1 lentelė

**Daugiabučio namo sklypo privalomasis minimalus plotas**

|  |  |
| --- | --- |
| Aukštų skaičius | Sklypo plotas, m2 |
| 1 | 3,7F |
| 2 | 2,8F |
| 3 | 1,9F |
| 4 | 1,6F |
| 5 | 1,4F |
| 6 | 1,2F |
| 7 | 1,1F |
| 8 | 1,0F |
| 9 | 0,9F |
| 10–13 | 0,8F |
| 14–19 | 0,7F“; |

1.2. Reglamento 12 punktą išdėstau taip:

„12. Aukštų skaičius yra visų antžeminių aukštų, kuriuose įrengti arba yra pakankama erdvė įrengti bent vieną gyvenamąjį kambarį, skaičius.“;

1.3. Reglamento 13 punktą išdėstau taip:

„13. Vienbučių ir dvibučių namų minimalūs sklypų plotai nustatomi pagal Reglamento 1 priedą.“;

1.4. Reglamento 96 punktą išdėstau taip:

„96. Name pandusų plotis turi būti ne mažesnis kaip 1,2 m, nuolydis – ne didesnis kaip 8,3%, panduso pakylėjimas iki horizontalios aikštelės – ne didesnis kaip 0,75 m, horizontalių aikštelių ilgis – ne mažesnis kaip 1,5 m.“;

1.5. Reglamento 192.1 papunktį išdėstau taip:

„192.1. pastatų atstumas iki sklypo ribos turi būti ne mažesnis kaip 3 m, jeigu pastatai yra 1–2 aukštų;“;

1.6. Reglamento 201 punktą išdėstau taip:

„201. Daugiabučiame name iki žemiausios lifto sustojimo vietos arba pirmojo aukšto, jei liftai neįrengiami, turi būti įrengti pandusai, atitinkantys STR 2.03.01:2001 [3.11] reikalavimus.“;

1.7. Reglamentą papildau 1 priedu (pridedama).

2. Laikau netekusiu galios Lietuvos Respublikos aplinkos ministro 1998 m. gruodžio 22 d. įsakymo Nr. 276 „Dėl Respublikinių statybos normų „Miestų ir gyvenviečių sodybos“ RSN 151-92 taikymo“ (Žin., 1999, Nr. [1-32](https://www.e-tar.lt/portal/lt/legalAct/TAR.6224C8BC614D)) 1, 2 ir 3 punktus.

Aplinkos Ministras Arūnas Kundrotas

STR 2.02.01:2004

1 priedas

**VIENBUČIŲ IR DVIBUČIŲ GYVENAMŲJŲ NAMŲ VALDŲ UŽSTATYMO IR TVARKYMO REIKALAVIMAI**

1. Bendras visų namo žemės sklype esančių pastatų, išskyrus šiltnamius, priskiriamus I grupės nesudėtingiems statiniams, užimamas žemės plotas neturi viršyti 1 lentelėje nurodytų dydžių.

1 lentelė

**Maksimalūs pastatų užimamo žemės ploto dydžiai sklype**

|  |  |  |
| --- | --- | --- |
| **Sklypo plotas, m2** | **Maksimalus sklypo užstatymo tankumas, %**  | **Maksimalus pastatų užimamas sklypo plotas, m** |
| Iki 400 | 40 | \* |
| 400 | 40 | 160 |
| 600 | 35 | 210 |
| 900 | 30 | 270 |
| 1500 | 25 | 375 |
| 2500  | 20 | 500 |
| Daugiau kaip 2500 | \*\* | 500 |

\* Sklypuose, mažesniuose kaip 400 m2, maksimalus pastatų užimamas plotas nustatomas pagal formulę: 0,4F, kur F – sklypo plotas, m.

\*\* Sklypuose, didesniuose kaip 2500 m2, maksimalus sklypo užstatymo tankumas nustatomas pagal formulę: 50000/F, %, kur F – sklypo plotas, m. Ši nuostata netaikoma ūkininko ūkiams (namų valdoms) kaimuose, kur sklypo užstatymo tankumas gali būti padidinamas iki 40%.

Pastabos:

1) nuo 400 m2 iki 2500 m2 sklypuose tarpinės maksimalaus sklypo užstatymo tankumo reikšmės nustatomos interpoliacijos būdu.

2) saugomose teritorijose 1 lentelėje nustatyti dydžiai galioja tik tiek, kiek neprieštarauja veiklos saugomoje teritorijoje reglamentavimo dokumentų reikalavimams.

2. Vietos savivaldybės taryba gali savo sprendimu kurortuose bei saugomose teritorijose sumažinti 600 m² ir didesnių sklypų teritorijų planavimo dokumentuose maksimalų sklypo užstatymo tankumą.

3. Nauji gyvenamieji namai gali būti statomi ne mažesniuose kaip 400 m² sklypuose.

4. Gyvenamasis namas ir jo priklausiniai nuo gatvių raudonųjų linijų turi būti statomi ne arčiau kaip 3 m, išskyrus atvejus, kai mažesnis atstumas numatytas teritorijų planavimo dokumentuose.

5. Nuo kaimyninių sklypų ribų ir gatvės raudonosios linijos medžių ir krūmų sodinimo atstumai turi būti:

5.1. krūmų ir gyvatvorių – ne mažiau kaip 1 m;

5.2. žemaūgių medžių, išaugančių ne daugiau kaip iki 3 m aukščio – 2 m;

5.3. kitų medžių – 3 m.

6. formuojant gyvatvorę, jos aukštis sklypo šiaurės, šiaurės rytų ar šiaurės vakarų pusėje turi būti ne didesnis kaip 1,3 m.

7. Atstumai tarp statinių sklype nustatomi pagal 2 lentelę.

2 lentelė

**Atstumai tarp pastatų ir inžinerinių statinių sklype**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Namų ūkio pastatai | Tvartas | Mėšlidė, kompostavimo aikštelė | Išgriebimo duobė  | Vietinis nuotekų valymo įrenginys | Šachtinis šulinys | Vandentiekio įvadas į gyvenamąjį namą | Vandentiekis iš gyvenamojo namo į tvartą | Antžeminis skysto kuro rezervuaras | Požeminis skysto kuro rezervuaras (jų grupė) iki 3 m3 |
| Gyvenamasis namas | n | 15 | 20 | 5 | 10 | 7 | – | – | 7 | 1 |
| Namų ūkio pastatas | – | n | 1,5 | 8 | 4 | 10 | n | n | n | n |
| Garažas | n | n | 1,5 | n | n | 10 | n | n | n | n |
| Šiltnamis | n | n | 1,5 | 3 | 3 | 10 | n | n | n | n |
| Tvartas | n | – | n | 3 | 3 | 25 | 15 | – | n | n |
| Mėšlidė, kompostavimo aikštelė | 1,5 | n | – | n | n | 25 | 15 | 5 | n | 1 |
| Išgriebimo duobė | 5 | n | n | – | n | 25 | 15 | 5 | n | n |
| Vietinis nuotekų valymo įrenginys | 4 | n | n | n | – | 15 | 7 | 5 | n | n |
| Nuotekų tinklai | n | n | n | n | n | 10 | 5–1,5 | 5–1,5 | n | n |

\*kai vandentiekis klojamas iš gelžbetonio vamzdžių – 5 m, iš metalinių vamzdžių iki 200 mm diametro imtinai – 1,5 m, iš metalinių vamzdžių virš 200 mm diametro – 3 m, iš plastikinių vamzdžių –1,5 m.

Pastabos:

1) n – nenormuojama;

2) atstumas nuo namų ūkio pastato, šiltnamio, garažo iki kaimyninio sklypo gyvenamojo namo turi būti ne mažesnis kaip 7 m;

3) nurodytus 2 lentelėje atstumus nuo vietinių nuotekų valymo įrenginių būtina išlaikyti ir iki kaimyninio sklypo pastatų ir inžinerinių statinių;

4) minimalūs inžinerinių tinklų atstumai nuo pastatų: vandentiekio – 5 m, nuotekų tinklų – 3 m, elektros ir nuotolinio ryšio kabelių – 0,6 m.

\_\_\_\_\_\_\_\_\_\_\_\_\_\_